b'\n_START_ARTICLE_\nRevelion\n_START_PARAGRAPH_\n\xc3\x8en Rom\xc3\xa2nia, revelionul este o cin\xc4\x83 lung\xc4\x83 \xc8\x99i o petrecere care are loc \xc3\xaen noaptea de 31 decembrie spre 1 ianuarie.  \xc3\x8en Belgia, Brazilia, Fran\xc8\x9ba, Portugalia, provincia Quebec, multe ora\xc8\x99e de-a lungul Northern Ontario \xc8\x99i Northern New Brunswick, ora\xc8\x99ul New Orleans \xc8\x99i alte locuri francofone, revelionul (francez\xc4\x83: R\xc3\xa9veillon) este o cin\xc4\x83 lung\xc4\x83 care are loc \xc3\xaen seara de dinaintea Cr\xc4\x83ciunului \xc8\x99i \xc3\xaen seara/noaptea dinainte de Anul Nou. Numele acestei mese provine din cuv\xc3\xa2ntul r\xc3\xa9veil  (cu sensul de \xe2\x80\x9etrezire\xe2\x80\x9d), pentru c\xc4\x83 participarea la aceast\xc4\x83 mas\xc4\x83 \xc3\xaenseamn\xc4\x83 a sta treaz p\xc3\xa2n\xc4\x83 la miezul nop\xc8\x9bii sau uneori p\xc3\xa2n\xc4\x83 aproape de diminea\xc8\x9b\xc4\x83. \xc3\x8en \xc8\x9b\xc4\x83rile vorbitoare de limb\xc4\x83 portughez\xc4\x83 Revelionul este, de asemenea o denumire pentru petrecerea care are loc \xc3\xaen ajunul Anului Nou. \xc3\x8en Statele Unite, tradi\xc8\x9bia R\xc3\xa9veillon este \xc3\xaenc\xc4\x83 observat\xc4\x83 \xc3\xaen New Orleans din cauza puternicului patrimoniu francez al ora\xc8\x99ului, iar un num\xc4\x83r mare de restaurante din ora\xc8\x99  ofer\xc4\x83 meniuri speciale de r\xc3\xa9veillon \xc3\xaen Ajunul Cr\xc4\x83ciunului. Revelionul este s\xc4\x83rb\xc4\x83torit \xc3\xaen adun\xc4\x83ri sociale, \xc3\xaen timpul c\xc4\x83rora participan\xc8\x9bii danseaz\xc4\x83, m\xc4\x83n\xc3\xa2nc\xc4\x83, consum\xc4\x83 b\xc4\x83uturi alcoolice \xc8\x99i urm\xc4\x83resc focuri de artificii care marcheaz\xc4\x83 \xc3\xaenceputul noului an._NEWLINE_La 24 decembrie, \xc3\xaen Ajunul Cr\xc4\x83ciunului, \xc3\xaen Fran\xc8\x9ba, Belgia \xc8\x99i zonele francofone din America de Nord s\xc4\x83rb\xc4\x83toarea se nume\xc8\x99te R\xc3\xa9veillon de No\xc3\xabl. \xc3\x8en noaptea de 31 decembrie spre 1 ianuarie s\xc4\x83rb\xc4\x83toarea se nume\xc8\x99te R\xc3\xa9veillon de la Saint-Sylvestre \xc3\xaen Fran\xc8\x9ba, Belgia \xc8\x99i zonele francofone din America de Nord.\n_START_SECTION_\nMasa de Revelion\n_START_PARAGRAPH_\nAlimentele consumate la masa de revelion sunt, \xc3\xaen general, excep\xc8\x9bionale sau de lux. De exemplu, aperitivele pot include homar, stridii, melci sau foie gras etc. O m\xc3\xa2ncare tradi\xc8\x9bional\xc4\x83 \xc3\xaen SUA este curcanul cu castane. Desertul poate consta dintr-un tort special sau, \xc3\xaen Rom\xc3\xa2nia, pl\xc4\x83cinte cu r\xc4\x83va\xc8\x99e. Vinurile consumate la astfel de mese trebuie s\xc4\x83 fie de calitate, de multe ori cu \xc8\x99ampanie sau vinuri spumante \xc3\xaen momentul schimb\xc4\x83rii anului._NEWLINE_La masa de Revelion \xc3\xaen Rom\xc3\xa2nia se serve\xc8\x99te tradi\xc8\x9bionala friptur\xc4\x83 de porc, dar \xc8\x99i salat\xc4\x83 de boeuf sau sarmale, uneori pot fi \xc3\xaent\xc3\xa2lnite \xc8\x99i preparate din pe\xc8\x99te.'